tartuNLP/wikipedia-smugri-20251201 huggingface dataset:
Aasinkultakorva

Aasinkultakorva ("Syngonium auritum") on Jamaikalta ja Hondurasista kotoisin oleva nopeakasvuinen köynnös.
Tuntomerkit.
Nuorilla yksilöillä on nuolimaiset lehdet, mutta vanhemmiten lehdet liuskoittuvat kolme- tai viisisormisiksi. Normaalisti lehdet ovat tummanvihreät, mutta tarjolla on myös kirjavalehtisiä muunnoksia. Täysikasvuisena kasvilla on melko suuret lehdet, ja se on vankkavartinen. Lehti on ruodillinen.
Hoito.
Laji on valoisassa tai puolivarjossa viihtyvä. Vihreälehtiset lajikkeet pärjäävät hämärämmässä kuin kirjavalehtiset, joiden kirjavuus haalenee pimeässä. Kastellaan reilusti kerralla ja annetaan kuivahtaa kasteluiden välillä. Lannoitus kasvukaudella viikon parin välein. Kasvi viihtyy normaalissa huoneenlämmössä. Sitä voidaan lisätä latva- tai varsipistokkaista. Kestää voimakastakin leikkausta. Se soveltuu hyvin myös vesiviljelyyn.
Omanin lippu

Omanin lippu on Omanin sulttaanikunnan lippu. Se koostuu kolmesta eri värisestä vaakapalkista (valkoisesta, punaisesta ja vihreästä) sekä tangon puolella olevasta punaisesta pystypalkista, jolle on kuvattuna Omanin vaakuna.
Valkoinen väri kuvaa rauhaa ja rikkautta kansalle, vihreä väri kuvaa hedelmällisyyttä ja vihreitä vuoria. Punainen kuvaa taisteluja vieraita hyökkääjiä vastaan. Punainen oli myös Omania edeltäneen valtion Musqatin sulttaanikunnan lipun väri. Kun Omanin yksinvaltias sulttaani Qabus ibn Said al Said kaappasi vallan isältään vuonna 1970, hän korvasi Omanin siihenastisen yksivärisen punaisen lipun nykyisellä. Virallisesti nykyinen lippu otettiin kuitenkin käyttöön 25. huhtikuuta 1995.
Aasinmaksaruoho

Aasinmaksaruoho ("Sedum burrito") on rentokasvuinen meksikolainen mehikasvi amppelikasvatukseen. Se kuuluu maksaruohokasveihin ("Crassulaceae"). Laji ei siedä suoraa auringonpaistetta. Se menestyy normaalissa huoneenlämmössä, mutta suotuisaa olisi laittaa se viileämpään talven ajaksi (n. 8–10 celsiusta). Tällöin kasvi voi kukkia vaaleanpunaisin, kellomaisin kukin.
Jouko Ahonen

Jouko Juhani Ahonen (s. 21. tammikuuta 1954 Kannonkoski) on suomalainen ammattiyhdistysaktiivi. Hän toimi Paperiliiton puheenjohtajana vuosina 2003–2011. Ahonen tuli tunnetuksi erityisesti paperialan työsulun aikana kesällä 2005.
Ura.
Ahonen aloitti uransa Kankaan paperitehtaalla, jossa hän toimi paperityöntekijänä vuosina 1975–1986. Hän oli tehtaan pääluottamusmies vuosina 1987–1997. Vuosina 1998–2002 Ahonen toimi Paperiliiton toimitsijana ja palkkasihteerinä. Vuoden 2003 alussa hänestä tuli liiton pääsihteeri ja syyskuussa puheenjohtaja.
Ahonen hyllytettiin Paperiliiton johdosta marraskuussa 2010 hänen puolustettuaan eläkevakuutusyhtiö Varman toimitusjohtajan saamaa 700 000 euron palkkaa kun samaan aikaan kun Paperiliiton jäseniä uhkasivat lomautukset ja irtisanomiset. Tammikuussa hyllytystä jatkettiin huhtikuun loppuun, eikä Ahonen käytännössä enää palannut tehtävään. Paperiliiton liittovaltuuston puheenjohtaja Ilkka Nokelaisen mukaan Ahosen syrjäyttämisen taustalla oli lausuntojen lisäksi yleinen tyytymättömyys edunvalvontaan.
Tammikuussa 2011 Ahonen ilmoitti, ettei aio erota oma-aloitteisesti. 29. huhtikuuta 2011 Ahonen kuitenkin ilmoitti eroavansa Paperiliiton johdosta ja siirtyvänsä elinkeino- ja edunvalvonta-asiamieheksi Teollisuuden Palkansaajiin (TP). Keväällä 2011 Ahonen kiisti erottamiseensa liittyneet hyllytyspuheet ja kertoi tehneensä päätökset syrjään siirtymisestä yhteistyössä Paperiliiton muun johdon kanssa. Ahosen oli määrä jäädä eläkkeelle Teollisuuden Palkansaajista tammikuussa 2014, mutta hän ilmoitti jatkavansa työelämässä. Toukokuussa 2014 Ahonen tavoitteli Antti Rinteeltä vapautunutta paikkaa Ammattiliitto Pron johdossa, mutta hävisi äänestyksen Jorma Maliselle äänin 90–10.
Puoluekannaltaan Ahonen on sosiaalidemokraatti. Hän on istunut muun muassa SAK:n ja Varman hallituksissa.
Oikeustapaus.
Vuonna 2015 Keski-Suomen karavaanarit haasteettiin oikeuteen Yhdistyslain rikkomisesta, kun Ahosen johtama Keski-Suomen karavaanariyhdistyksen hallitus käytti säännöissä mainitsematta jätettyjä kurinpitotoimia. Ahonen kieltäytyi kanteen nostaneen jäsenen kanssa sovittelusta ja lopulta hävisi tapauksen hovioikeudessa keväällä 2016.
Kolmiokirja

Kolmiokirja Oy on oululainen viihde- ja harrastuslehtien kustantaja, jonka omistaa oululainen mediakonserni Kaleva Oy. Kolmiokirja perustettiin vuonna 1956. Joutsen Median edeltäjä Oy Liitto osti kustantamon kirjapainoineen vuonna 1982 Uusi Suomi -osakeyhtiöltä. Tätä ennen Kolmiokirja oli oululainen kolmen perheen omistama kirjapaino- ja kustannusyhtiö Kanta. Kolmiokirjaa käytettiin markkinointinimenä. Kustantamon kaikkien aikojen tunnetuimmat tuotteet lienevät "Jerry Cotton" ja "Nyyrikki", jonka yhtiö osti Marjamaa-yhtiöltä, "Kauneimmat Käsityöt", "Perjantai" sekä "Regina". Yhtiöllä on ollut myös merkittävää taskukirjatuotantoa sisältöalueenaan jännitys ja romantiikka. Nykyisin yhtiö on maan johtava ristikkolehtien kustantamo.
Kesäkuussa 2018 Kaleva Oy osti Kolmiokirjan oululaiselta Joutsen Medialta.
Lodi (Italia)

Lodi on kaupunki Pohjois-Italiassa, Lombardian alueella. Sen asukasluku on noin 45 000 ja pinta-ala on 41 neliökilometriä. Victorian aukio on Lodin keskusta; sitä sanotaan Lodin sydämeksi.
Historiaa.
Napoleon Bonaparte kävi vuonna 1796 Lodin lähellä taistelun, jossa hän kukisti Itävallan joukot. 
Ystävyyskaupungit.
Sen ystävyyskaupungit ovat Konstanz Saksassa, Omegna Italiassa ja Kalifornian Lodi Yhdysvalloissa.
Paperiliitto

Paperiliitto on suomalainen paperi- ja puumassateollisuuden sekä paperinjalostusalan työntekijöiden ammattiliitto, johon kuuluu 61 ammattiosastoa ja lähes 32 000 jäsentä. Paperiliiton puheenjohtaja on Petri Vanhala. Järjestön vuodesta 1959 ilmestynyt jäsenlehti kantaa järjestön nimeä. Paperiliitto kuuluu Suomen Ammattiliittojen Keskusjärjestöön.
Suomen ensimmäinen paperityöntekijöiden ammattiliitto perustettiin vuonna 1906 Tampereen paperiteollisuustyöväen ammattiosaston aloitteesta. Suomen Paperiteollisuustyöväen Liitto oli yksi varhaisimmista tehdastyöläisten liitoista. Järjestö solmi ensimmäisen työsopimuksensa 1907. Sisällissota lakkautti väliaikaisesti liiton toiminnan, mutta se aloitettiin uudelleen tammikuussa 1919. 1920-luvulla paperityöväen järjestäytynyt toiminta oli hankalaa ja liiton vaikutusvalta jäi vähäiseksi. SDP ja kommunistit kamppailivat ankarasti ay-liikkeen suunnasta, mikä johti lopulta uuden sosiaalidemokraattien hallitseman liiton perustamiseen.
Suomen Paperiteollisuudentyöntekijäin Liitto perustettiin vuonna 1930. Järjestö kuului SAK:hon keskusliiton perustamisesta alkaen. Uusi liitto jäi pienemmäksi kuin 1920-luvun yhtenäinen järjestö ja se oli jatkuvasti oikeistoradikaalien painostuksen kohteena. Tilanne muuttui jatkosodan lopussa ja ensimmäinen alaa koskeva maanlaajuinen työehtosopimus solmittiin joulukuussa 1945. Liiton jäsenmäärä nousi moninkertaiseksi ennen sotia vallinneeseen tilanteeseen verrattuna. Jäsenistöstä kolmannes oli naisia. Vuonna 1954 liiton toimisto siirrettiin Tampereelta pääkaupunkiin. Paperiteollisuuden kasvaessa liitto sai lisää vaikutusvaltaa ja sen jäsenmäärä nousi. Parhaimmillaan järjestöön kuului noin 52 000 jäsentä vuonna 1981. Liiton nimi lyhennettiin Paperiliitoksi vuonna 1978.
Poliittiset sidonnaisuudet.
Vuosina 2011–2024 Paperiliitto ja sen rahoittama Paperiliiton demariryhmä ovat tukeneet SDP:tä yhteensä yli 132 000 eurolla.
Paperiliitto tuki Antti Rinnettä SDP:n puheenjohtajaksi vuonna 2014 ja rahoitti tämän puheenjohtajakampanjaa.
Vaalirahoitus.
Vuoden 2018 presidentinvaaleissa Paperiliitto tuki SDP:n Tuula Haataisen kampanjaa 7 000 eurolla. Presidentinvaaleissa 2024 Paperiliitto tuki SDP:n Jutta Urpilaisen kampanjaa 8 000 eurolla.
Eurovaaleissa 2019 Paperiliitto tuki SDP:n Eero Heinäluoman, Mikkel Näkkäläjärven ja Miapetra Kumpula-Natrin kampanjoita yhteensä 16 000 eurolla.
Eduskuntavaaleissa 2019 Paperiliitto tuki SDP:n Timo Suhosen kampanjaa 2 000 eurolla. Eduskuntavaaleissa 2023 Paperiliitto tuki SDP:n Juha Viitalan kampanjaa 3000 eurolla.
Tulisuu

Tulisuu ("Thorichthys meeki") on näyttävä kirjoahven, joka on suosittu akvaariokalana.
Koko ja ulkonäkö.
Tulisuu kasvaa 12-15 cm pitkäksi.
Alkuperä.
Tulisuu on kotoisin Keski-Amerikasta.
Käyttäytyminen.
Tulisuu viihtyy akvaariossa, jossa on pyöreitä kiviä, juurakoita ja tiheä reunuskasvusto. Kumppaneina se suosii muita ahvenia ja suurempia lajeja. 4-6 tulisuun parvesta muodostuu pareja.
Vesiolot ja ravinto.
Keskikova tai kova vesi, pH 6,5-8 (lievästi emäksinen), 22-28 °C, akvaarion pituus vähintään 100 cm.
Ruuaksi kelpaavat surviaissääsken toukat ja ruokatabletit.
Sotavallan kartano

Sotavallan kartano () sijaitsee Lempäälässä Mäyhäjärven rannalla, noin viisi kilometriä Lempäälän kirkolta Valkeakoskelle johtavan ikivanhan maantien varrella. Osa tiestä linjattiin uudelleen moottoritien rakentamisen yhteydessä ja nyt kartano sijaitsee sivutieksi jääneellä vanhan maantien osalla, Sotavallantiellä. 
Historiaa.
Sotavalta on ollut alun perin keskiaikainen yksinäistila Ylä-Satakunnan ja Hämeen rajalla. Nimi Sotavalta on sille vakiintunut viimeistään 1300-luvulla. Ensimmäinen kirjallinen maininta on vuodelta 1439, jolloin yksi lempääläisistä ns. Davidin kapinan takuumiehistä oli ilmeisesti nimeltään Henrik Sotavalta. 1500- ja 1600-luvuilla Sotavalta oli 3–4 talon muodostama kylä, josta kihlakunnantuomari Johan Spoof muodosti kartanon 1670-luvulla yhdistämällä kaksi kylän taloista. Myöhemmin 1700-luvulla loputkin kylän taloista yhdistettiin kartanoon ja tällaisena suurtilana se säilyi aina 1920-luvun alkuun torppien lunastukseen asti. 
Sotavalta on Lempäälän monista kartanoista maineikkain ja historialtaan mielenkiintoisin. Kartanon 1700-luvun alkupuolella omistanut eversti Mårten Segercrantz loi Sotavallasta yhden aikansa komeimmista suomalaisista kartanoista. Sotavallan päärakennus oli silloin ikkunaluvulla mitaten toiseksi suurin rakennus Louhisaaren kartanon jälkeen koko Turun ja Porin läänissä. 
Kartanon seuraava kukoistuskausi oli toisen pitkäaikaisen isännän J.A. Sotavallan (vuoteen 1906 Richter) isännyysajan alkupuoli 1882–1918. Silloin kartanossa vierailivat ja asuivat monet aikansa kulttuuripersoonat, kuten Paavo Cajander, Bertel Gripenberg, Lauri Pohjanpää ja Frans Emil Sillanpää. Tämä vaihe päättyi, kun keväällä 1918 sisällissodan rintama muodostui Sotavallan kohdalle noin kuukaudeksi ja lähes kaikki kartanon rakennukset paloivat. Nykyinen päärakennus valmistui palaneen tilalle 1928. 
Sotavalta on edelleen huomattava maanviljelystila.
Omar Sivori

Enrique Omar Sivori (2. lokakuuta 1935 – 17. helmikuuta 2005) oli argentiinalais-italialainen jalkapalloilija, pelipaikaltaan hyökkääjä. Hänet valittiin Euroopan parhaaksi pelaajaksi vuonna 1961.
Sivori edusti urallaan seuratasolla Argentiinassa River Platea sekä Italiassa Juventusta ja Napolia. Hän saavutti River Platen riveissä kaksi Argentiinan mestaruutta sekä Juventuksen riveissä kolme Italian mestaruutta ja kaksi Italian Cupin voittoa.
Maajoukkuetasolla Sivori edusti sekä Argentiinaa että Italiaa. Hän saavutti Argentiinan riveissä Copa Américan mestaruuden vuonna 1957 ja edusti Italiaa vuoden 1962 MM-kisoissa.
Twiggy

Lesley ”Twiggy” Lawson (s. Lesley Hornby; 19. syyskuuta 1949 Lontoo, Iso-Britannia) on englantilainen malli, laulaja ja näyttelijä. Twiggy toimi mallina 1960-luvulla, ja häntä pidetään yhtenä tuon vuosikymmenen populaarikulttuurin ikoneista. Hän on 168 cm pitkä. Twiggy lopetti mallintyöt siirryttyään näyttelemiseen. 
Twiggy tuli kuuluisaksi mallina 16-vuotiaana miesystävänsä ja managerinsa Justin de Villeneuven avulla. Hänet tunnettiin laihasta kehostaan, lyhyestä kampauksestaan ja isoista silmistään. Lempinimen "Twiggy" ( = tikku) hän onkin saanut hoikasta ulkomuodostaan. Twiggyä pidetään yhtenä mod-tyylin esiintuojana ja 1960-luvun Lontoon ”kasvona”.
Twiggy jätti myöhemmin de Villeneuven ja mallintyöt siirtyessään näyttelijäksi. Hän on esiintynyt esimerkiksi Ken Russellin elokuvassa "Poikaystävä" (1971), josta hän sai kaksi Golden Globe -palkintoa. Twiggy on esiintynyt myös teatterissa ja musikaaleissa sekä tehnyt radiotyötä. Hän toimi myös "Huippumalli haussa" -sarjan tuomaristossa kausilla 5–9 entisen huippumallin Janice Dickinsonin jätettyä sarjan neljännen tuotantokauden jälkeen.
John Landisin ohjaamassa komediaelokuvassa "The Blues Brothers" (1980) Twiggy näyttelee pienessä sivuroolissa tyylikästä naista, joka sopii huoltoasemalla treffit Dan Aykroydin esittämän hahmon kanssa, mutta jää turhaan odottamaan tämän saapumista.
Twiggy on 2000-luvulla suunnitellut vaatemallistoja tavarataloketju Marks &amp; Spencerille.
Yksityiselämä.
Twiggy on ollut naimisissa näyttelijä Leigh Lawsonin kanssa vuodesta 1988 lähtien. Twiggyn ensimmäinen aviomies Michael Witney kuoli 1980-luvun alussa.
Josef Masopust

Josef Masopust (9. helmikuuta 1931 Most, Tšekkoslovakia – 29. kesäkuuta 2015) oli Tšekkoslovakiaa edustanut tšekkiläinen jalkapalloilija. Hänet valittiin Euroopan parhaaksi pelaajaksi vuonna 1962.
Masopust pelasi Tšekkoslovakian maajoukkueessa vuosien 1958 ja 1962 MM-kilpailuissa ja saavutti jälkimmäisellä kerralla MM-hopeaa. Hän pelasi täyden peliajan vuoden 1958 kisojen neljässä ja vuoden 1962 kisojen kuudessa ottelussa ja teki vuoden 1962 loppuottelussa joukkueensa ainoan maalin. EM-kilpailuissa 1960 hän saavutti pronssia.
Masopust edusti pääosan urastaan Dukla Praha -seuraa.
Sähkövero Suomessa

Sähkövero on valmistevero, jota on alettu kantaa vuonna 1997 sähköverkon haltijoilta ja sähköntuottajilta. Lisäksi kannetaan huoltovarmuusmaksua. Sähkön ostajat, myyjät tai maahantuojat eivät pääsääntöisesti ole verovelvollisia. Myös sähköyhtiöiden maksaman polttoaineiden valmisteveron sekä huoltovarmuusmaksun kokonaisuudesta käytetään nimeä sähkövero.
Sähköveroa ei tule sekoittaa kuluttajilta sähkölaskun yhteydessä perittävään energiaveroon.
Sähkövero ja huoltovarmuusmaksu on porrastettu kahteen veroluokkaan: 
Luokan I sähkövero 2000-luvulla (sis. alv):
Verosta on vapautettu mm. sairaaloiden varavoima, autojen, junien ym. kulkuvälineiden omat sähköntuottojärjestelmät, sähkö joka siirretään sähköverkkojen välillä ja joka toimitetaan sähköisen raideliikenteen välittömään käyttöön sekä sähkö, joka kulutetaan voimalaitoksen sähkön tai yhdistetyn sähkön ja lämmön tuotannon omakäyttölaitteissa.
Suomessa sähkövero oli vuonna 2012 noin 17 euroa megawattitunnilta. Ruotsissa vastaava vero on puoli euroa megawattitunnilta. Tämän uskottiin vaikuttaneen ainakin Facebookin palvelinkeskuksen sijoitukseen Ruotsin Luulajaan Kajaanin sijaan.
Teollisuuden sähköveroa päätettiin Suomessa vuonna 2020 alentaa 6,9 eurosta Euroopan unionin minimitasolle eli 0,5 euroon megawattitunnilta.
Energiaveroilla on Suomessa tuloeroja lisäävä vaikutus, sillä pienituloisimmat kotitaloudet maksaavat noin kaksi kertaa enemmän sähköveroa suhteessa tuloihinsa kuin suurituloisimmat.
Sähkön pientuottajat ja mikrovoimalaitokset.
Pienimmät sähköntuottajat eli enintään 100 kVA:n nimellistehoisilla mikrovoimalaitoksilla sähköä tuottavat on kuitenkin vapautettu kaikista sähköverotuksen velvollisuuksista. Näiden toimijoiden ei tarvitse rekisteröityä verovelvollisiksi eikä antaa sähköntuotannostaan veroilmoituksia.
Tätä suuremmat yli 100 kVA:n nimellistehoiset, mutta enintään 800 000 kWh vuodessa tuottavat sähkön pientuottajat joutuvat sen sijaan rekisteröitymään Verohallinnolle sähköverovelvollisiksi, mutta niiden ei tarvitse antaa veroilmoitusta kuin yhden kerran vuodessa (helmikuun 12. päivä tai jos määräpäivä on lauantai tai pyhäpäivä, se siirtyy seuraavaksi arkipäiväksi), jotta säädettyä vuosituotantorajaa voidaan valvoa.
Sähköveron luonteesta.
Sähköntuotannon polttoaineet ovat verottomia. Sitä vastoin käytettäessä veronalaisia polttoaineita lämmöntuotantoon polttoaineista on suoritettava valmisteveroa. Yhdistetyssä sähkön- ja lämmöntuotannossa verotetaan vain hyötylämmön tuottamiseen käytettyjä polttoaineita. Sähköveroa kannetaan kaikesta sähköstä sen tuotantotapaan katsomatta, eikä sähkön vero, vaikka se kannetaan lisäveron muodossa, perustu sähkön tuottamisessa käytettyjen polttoaineiden hiilisisältöön.
Toisaalta energiaverolainsäädäntöön sisältyy sähköntuotannon tukijärjestelmä. Tukea myönnetään sähköstä, joka on tuotettu tuulivoimalla tai vesivoimalaitoksessa, jonka nimellisteho on enintään yksi megavolttiampeeri. Tukijärjestelmä koskee myös sähköä, joka on tuotettu puulla ja puupohjaisilla polttoaineilla, kierrätyspolttoaineella, biokaasulla, metsähakkeella, metallurgisten prosessien jätekaasuilla tai kemiallisten prosessien reaktiolämmöllä.
Markku Arponen

Markku Ilmari Arponen (25. marraskuuta 1943 Haapajärvi – 25. maaliskuuta 2023 Kuopio) oli suomalainen tuomari, muun muassa Itä-Suomen hovioikeuden presidentti. Hän jäi eläkkeelle 1. joulukuuta 2007.
Arponen valmistui oikeustieteen kandidaatiksi 1967 ja sai varatuomarin arvon 1970.
Arponen aloitti hovioikeudessa tuomarinuran 27-vuotiaana ja 30-vuotiaana hän toimi kihlakunnantuomarin viran hoitajana Kajaanissa. Kihlakunnantuomarin viran hän sai 34-vuotiaana Nilsiästä. Sieltä hän siirtyi 38-vuotiaana Rovaniemen kihlakunnantuomariksi ja sittemmin laamanniksi. Rovaniemen hovioikeuden hovioikeudenneuvokseksi hänet nimitettiin 1995 ja sieltä Oulun käräjäoikeuden laamanniksi 1996. Korkeimman oikeuden jäseneksi eli oikeusneuvokseksi hänet nimitettiin 1998. Itä-Suomen hovioikeuden presidentiksi hänet nimitettiin 2002.
Arponen toimi prosessioikeuden opettajana Lapin yliopistossa, hoitaen muun muassa osaa prosessioikeuden professuurista 1987–1990. Hän oli jäsenenä lainvalmistelutyöryhmissä rikosprosessilakia, oikeusapujärjestelmää ja tuomarikoulutusta uudistettaessa.
Arponen toimi puheenjohtajana vankeusrangaistuskomiteassa, joka valmisteli lokakuussa 2006 voimaan tulleet uudet vankeuslait. Hän oli puheenjohtajana myös tuomioistuinlaitoksen kehittämiskomiteassa vuosina 2001–2003.
Arponen osallistui aktiivisesti oikeuspoliittiseen keskusteluun. Hän ehdotti kaikkien käräjäoikeuksien hallinnollista yhdistämistä hovioikeuksiin niin, että maassa olisi vain kuusi yleistä tuomioistuinta korkeimman oikeuden lisäksi.
Toni Lehtinen

Toni-Pekka Lehtinen (s. 5. toukokuuta 1984 Helsinki) on suomalainen jalkapallovalmentaja ja uransa lopettanut jalkapalloilija, pelipaikaltaan hyökkääjä. Hän on toiminut vuodesta 2024 Veikkausliiga-seura SJK:n päävalmentajana.
Lehtinen on saavuttanut Valkeakosken Hakan riveissä Suomen mestaruuden kaudella 2004 ja Suomen cupin voiton kaudella 2005. Hänet valittiin Veikkausliigan kauden 2004 tulokaspelaajaksi. Vuosina 2009 ja 2010 Lehtinen pelasi joitakin pelejä kreikkalaisessa Levadiakosissa ja sveitsiläisessä FC Aaraussa. Kesken kauden 2010 hän palasi FC Hakaan. Kaudeksi 2011 hän siirtyi IFK Mariehamniin. Marraskuussa 2011 hän teki viiden vuoden sopimuksen Ykköseen nousseen SJK:n kanssa.
Lehtinen on pelannut joitakin otteluita myös Suomen maajoukkueessa.
Autio

Autio tarkoittaa asumatonta paikkaa tai rakennusta. Se tarkoittaa myös seuraavia maantieteellisiä paikkoja:
Henkilöitä.
Autio on myös seuraavien henkilöiden sukunimi:
Lorna Wing

Lorna Gladys Wing (o.s. "Tolchard") (7. lokakuuta 1928 Gillingham, Kent – 6. kesäkuuta 2014 Kent) oli englantilainen psykiatri. Wingin tunnetuin artikkeli lienee vuonna 1981 ilmestynyt "Asperger’s Syndrome: a Clinical Account", joka teki Hans Aspergerin tutkimuksia tunnetuksi ja loi käsitteen ”Aspergerin syndrooma”. Wing kuvasi artikkelissaan myös aspergerinsyndroomaiseksi diagnosoimiaan henkilöitä, joille annettaisiin nykyään kuitenkin diagnoosiksi Kannerin oireyhtymä, koska heillä oli merkittävää yleistä viivästyneisyyttä kielellisessä ja kognitiivisessa kehityksessä. Wing kirjoitti useita muitakin kirjoja ja artikkeleita Aspergerin syndroomasta.
Tolchard syntyi vuonna 1928 Kentissä, Englannissa. Hänen isänsä, Bernard oli insinööri Kuninkaallisessa laivastossa ja hänen äitinsä, Gladys oli sairaanhoitaja. Hän meni vuonna 1949 opiskelemaan lääketiedettä University College Hospital sairaalaan Lontoossa. Hän tapasi siellä tulevan miehensä John Wingin, joka kanssa he harjoittelivat samalla ruumiilla anatomian tunnilla. He menivät naimisiin vuonna 1951. Heistä molemmista tuli psykiatreja.
Wingeille syntyi vuonna 1956 tytär Susie. Hänellä todettiin autismi ja oppimisvaikeuksia kun hän oli 3-vuotias. Wing ja hänen miehensä eivät tienneet lääkärin koulutuksesta huolimatta mitään autismista. Lorna Wing kertoi The Guardianin haastattelussa vuonna 2009 että siitä oli ehkä kerran mainittu luennolla ja kukaan ei tiennyt mitää oireyhtymästä. He joutuivat kiertämään eri lääkereissä yrittäessään saada dignosia tyttärensä vaikeuksiin.
Kun Wing alkoi tyttärensä vuoksi tutkimaan autismia siitä ei juurikaan tiedetty. Hans Asperger oli julkaisut vuonna 1944 Sveitsissä artikkelin tutkimuksistaan "autistisista psykopaateista", mutta toisen maailmansodan vuoksi se ei saanut huomiota. Kun Wing löysi sen vuosikymmeniä myöhemmin ja hänen miehensä, joka oli oppinut saksaa 1940-luvulla, käänsi sen hänelle. Wing julkaisi vuonna 1981 oman artikkelinsa: "Asperger syndrome: a clinical account" jossa hän esitteli Hans Aspergerin tutkimuksia ensimmäistä kertaa englanniksi. Hän muutti siinä "autistisen psykopatian" Aspergerin oireyhtymäksi, koska psykopatia viittasi hänestä väkivaltaiseen käyttäytymiseen. Wing esitteli Kentin yliopistossa autismi-konferenssissa vuonna 1988 ensimmäistä kertaa käsitteen autisminkirjo. Käsitteen mukaan ei ole yhtä häiriötä vaan laaja valikoima häiriöitä joilla kaikilla on yhteisiä autismin piirteitä.
Yhdessä muutamien muiden vanhempien kanssa hän perusti vuonna 1962 ensimmäisen brittiläisen autismiyhdistyksen "National Autistic Societyn" (NAS). Vuonna 1991 perustettiin Bromleyhin, Kentiin "NAS Centre for Social and Communication Disorders" -keskus. Keskuksen nimeksi vaihdettiin vuonna 2008 "Lorna Wing Center for Autism".
Hänen tyttärensä Susie kuoli vuonna 2005 ja mies John vuonna 2010.
Autio (Utajärvi)

Autio (myös "Autiokylä") on pieni maaseutukylä Utajärven kunnassa Pohjois-Pohjanmaalla, ja se sijaitsee seututien 837 varrella Utosjoen varrella. Kylä on noin kolme kilometriä Sanginkylästä etelään ja noin 16 kilometriä koilliseen Utajärven kuntakeskuksesta. Se on muodostunut Utos- ja Potkunjokien risteyskohdan tuntumaan, ja asutus on keskittynyt pääasiassa Utosjoen rannoille, jatkuen hajanaisena asutuksena koilliseen kohti Yli-Utoksen kylää. Autio kuuluu Sanginkylän koulupiiriin, mikä tarkoittaa, että alueen oppilaat liittyvät Sanginkylän kouluun.
Grant Hackett

 
Grant George Hackett (s. 9. toukokuuta 1980 Gold Coast, Queensland) on australialainen uimari. Hän voitti urallaan kolme olympiakultaa ja 17 MM-kultaa. Lisäksi hän menestyi Kansainyhteisön kisoissa ja Pan Pacific Championshipsissa. Häntä valmensi Denis Cotterell.
Hackett lopetti uransa vuonna 2008 ja siirtyi pankkialalle. Hän teki kuitenkin paluun vuonna 2015.
Särkijärvi (Utajärvi)

Särkijärvi on noin 150 asukkaan kylä Utajärven kunnassa Pohjois-Pohjanmaalla lähellä Kainuun rajaa. Kylä sijaitsee samannimisen järven rannalla noin 50 kilometrin päässä Utajärven kuntakeskuksesta koilliseen, Puolangalle johtavan seututien 837 varrella. Kylä kuuluu Sanginkylän koulupiiriin. Kesäisin Särkijärven kylän asukasluku moninkertaistuu kesäasukkaiden myötä.
Historia.
Särkijärven kylä on Utajärven kunnan vanhin asutuskeskus. Järvi muodostui noin 8 000 vuotta sitten maannousun myötä.
Ensimmäiset kirjalliset merkinnät Särkijärven asukkaista ovat vuoden 1557 verotusluettelossa, jossa mainitaan nimeltä Juho Jurvanen. Vuoden 1570 verotusluettelossa mainitaan myös Heikki Repoinen. Vuoden 1585 verotusluettelossa mainitaan Jurvasen toimivan neljän ja Repoisen kahden talon isäntänä. Tuolloin Särkijärvi kuului Suur-Limingan pitäjään.
Limingan kirkkoherran kertomuksen mukaan vanhan vihan aikana, viidentenä joulupäivänä vuonna 1585 vainolainen hyökkäsi jumalanpalvelukseen kokoontuneiden kyläläisten kimppuun. Hyökkäyksen päätteeksi kylän asukkaat hirtettiin.
Uusi asutus levisi alueelle hitaasti, ja seuraavat maininnat asukkaista ovat vasta vuodelta 1598, jolloin Särkijärvelle saapui Mikko Kinnunen. Vuonna 1607 kylään asettuivat myös Matti Keränen ja Pekka Jurvakainen. Jurvakainen oli sukua kylää aiemmin asuttaneille Jurvakaisille.
Kylän talomäärä pysyi kolmessa aina 1750-luvulle saakka. Vasta vuosina 1750–1800 kylän asutus lähti kasvuun, kun alueelle perustettiin kaikkiaan yksitoista uutta tilaa. Maanviljely, metsästys ja kalastus olivat alueen tärkeimmät elinkeinot. Tärkeitä lisätulonlähteitä olivat tervan, voin ja riistan myynti oululaisille kauppiaille, ja siten hankittiin varoja veronmaksuun sekä suolan ja muun ostotavaran hankintaan.
13. marraskuuta 1854 myönnettiin patruuna Axel Backmanille, kauppias Adolf Laurellille, rakennusmestari Johan Strömbergille ja raatimies Matts Sandströmille lupa perustaa rautaruukki Kurimuksenkosken varrelle. Tämän Kurimon ruukin perustaminen oli tärkeä tapahtuma, sillä se toi työpaikkoja pienelle kylälle. Ruukin yhteydessä oli myös valimo. Toiminta kannatti, ja vuonna 1862 se tuotti 3 500 kippuntaa (560 tonnia) takkirautaa. Kurimon ruukin kirjanpitäjänä toimi 1870-luvun alussa Suomen ensimmäisen naisrunoilijan Isa Aspin isä Jaakko Asp.
Balkaninuunilintu

Balkaninuunilintu ("Rhadina orientalis") on uunilintujen heimoon kuuluva pieni varpuslintu.
Koko ja ulkonäkö.
Linnun pituus on 11–12 cm ja paino 7–9 g. Lajia pidettiin ennen vuoriuunilinnun itäisenä alalajina. Balkaninuunilinnun selkä on ruskeanharmaa ilman vihertävää sävyä. Lajien kutsuäänissä on hieman eroa.
Esiintyminen.
Kaakkois-Eurooppa ja Vähä-Aasia. Muuttolintu, joka talvehtii ilmeisesti Sudanissa ja muualla Itä-Afrikassa. Tavattu Suomessa kahdesti: 2.6.1997–1.7.1997 Pyhtään Ristisaaressa koiras ja 9.10.2004 Siikajoen Tauvossa 1 yksilö.
Elinympäristö, Lisääntyminen ja Ravinto: katso vuoriuunilintu.
Ligurian tasavalta

Ligurian tasavalta (, ) oli yksi neljästä Ranskan vasallivaltiosta, jonka Napoléon Bonaparte pakotti Itävallan tunnustamaan. Se perustettiin vuonna 1797 ja lakkautettiin vuonna 1805, jolloin siitä tehtiin osa Ranskaa ja yksi sen departementeista. Napoléonin hävittyä taistelun Ranskasta Ligurian tasavalta irrotettiin Ranskasta ja liitettiin Sardinian kuningaskuntaan.
Harmaasirkku

Harmaasirkku ("Emberiza calandra") on sirkkujen heimoon kuuluva varpuslintu. Lajin vanha tieteellinen nimi oli "Miliaria calandra".
Koko ja ulkonäkö.
Linnun pituus on 16–19 cm, paino 40–55 g ja siipien kärkiväli 26–32 cm. Se muistuttaa nuorta keltasirkkua, mutta on isompi, kiurun kokoluokkaa, sekä tukevatekoisempi ja paksunokkaisempi. Siivillä ja yläperässä ei ole punaruskeaa sävyä. Pyrstössä ei ole valkoista. Istuu usein pystyasennossa tolpan päässä. Sukupuolet ovat samanväriset.
Lajista tunnetaan kolme alalajia: läntinen "calandra" ja itäinen "buturlini" ja Britteinsaarilla esiintyvä "clanceyi".
Sekä vanhoilla että nuorilla harmaasirkuilla on täydellinen sulkasato loppukesällä elo–lokakuussa, joten eri ikäluokkia ei voi sen jälkeen tunnistaa.
Euroopan vanhin rengastettu harmaasirkku on ollut 9 vuotta 10 kuukautta vanha espanjalainen lintu.
Esiintyminen.
Harmaasirkun levinneisyysaluetta ovat Keski– ja Etelä–Eurooppa, Pohjois–Afrikka sekä Lähi-itä Afganistaniin ja läntiseen Kiinaan saakka. Euroopassa pesii 3–7 miljoonaa paria. Se on pääosin paikkalintu, mutta sitä tavataan Suomessa lähes vuosittain. Rariteettikomitea on hyväksynyt Suomesta 48 havaintoa, ja vanhoja havaintoja on 20. Laji on taantunut voimakkaasti Keski–Euroopassa. Israelissa se on yleinen pesimälintu koko maassa.
Elinympäristö.
Kulttuurilintu, jota tavataan pelloilla, laitumilla, rantapensaikoissa ja kylissä.
Lisääntyminen.
Koiras on moniavioinen, ja sillä voi olla kaksi kolme naarasta, poikkeuksellisesti jopa seitsemän. Pesä on maassa kasvillisuuden tai mättään suojassa. Munia on 4–6. Naaras hautoo 12–14 päivää. Poikaset lähtevät pesästä lentokyvyttöminä 10–12 päivän ikäisinä.
Ravinto.
Harmaasirkun ravintoa ovat siemenet, kesällä myös selkärangattomat. Se ruokailee maassa.
Harjun stadion

Harjun stadion on Jyväskylässä Harjulla sijaitseva yleisurheilu- ja jalkapallostadion. Stadion toimii JJK:n sekä JyPK:n kotikenttänä. Stadionin kapasiteetti on 4 500 katsojaa. 
Siellä järjestetään vuoden 2026 Kalevan kisat. Samana vuonna stadioni täyttää myös 100 vuotta. Ennen sitä stadionille on luvassa noin 12 miljoonan euron remontti.
Historia.
Jyväskylän urheilutoiminnan kehittyminen 1910-luvulla aiheutti tilanteen, jossa Hippoksella majaa pitäneen raviurheilun ja muun toiminnan välille syntyi kitkaa ja muut lajit alkoivat puuhata omaa kenttähanketta. Yleisurheilukilpailuja käytiin kuitenkin Hippoksen raviradalla aina 1920-luvun puoleen väliin saakka kunnostamalla rata erityisesti niitä varten. Samoihin aikoihin oli kuitenkin heitetty ilmaan ajatus urheilukentästä suositulle retkeily- ja virkistysalueelle, Harjulle. Asiaa puitiin kokouksesta kokoukseen kunnes vuonna 1923 saatiin lopullinen päätös Harjun stadionin rakentamisesta. Kenttä vihittiin käyttöön vuonna 1926.
Harju oli suomalaisen huippupesäpallon tapahtumien näyttämönä 1930-luvulta aina 1960-luvulle saakka. 1950-luvulla valtaisan suosion saaneen pesäpallon takia stadionille rakennettiin 2 000-paikkainen katsomo. Kuuluisaksi kenttä tuli paikallisotteluiden kaudella, jolloin tavanomaiset katsojamäärät olivat 4 000–6 000 hengen suuruisia. 
Jalkapalloa Harjulla on pelattu 1930-luvulta lähtien. Harjun yleisurheilupaikat modernisoitiin ensi kerran vuonna 1950, jolloin jo stadioniksi muodostuneella areenalla pidettiin ensimmäiset Kalevan kisat. Jalkapalloilijoiden oli määrä siirtyä Hippokselle 1960-luvulla, mutta kun Hippoksen kentästä tulikin lopulta hiekkakenttä, siirtyivät pesäpalloilijat vuonna 1968 sinne jalkapallon jäädessä Harjulle. Päätökseen vaikutti keskeisesti Pesäpalloliiton linjaus kieltää SM-sarjan pelit nurmikentillä.
Harjun stadionia on kunnostettu useaan otteeseen. Merkittävimmät muutostyöt on tehty esimerkiksi vuonna 1965, jolloin radoille valettiin kumiasfatti. Katsomo katettiin vuosina 1979–1981. Seuraava suurempi kasvojenkohotus tehtiin Kalevan kisoja 1992 silmällä pitäen, jolloin kentälle rakennettiin tilapäiset istuinkatsomot lähes 10 000 hengelle. Rakenteet tuotiin suoraan jalkapallon EM-kilpailujen jäljiltä Tukholman seudun stadioneilta.
Veteraanien EM-kisoja 2000 varten stadion päätyi jälleen remonttiin. Vanha betoninen kaarrekatsomo purettiin ja tilalle rakennettiin muun muassa huoltotilat, pukuhuoneet, kokoustila, kahvio sekä toimistotilat katsomoiden yläosaan. Remontin kustannukset olivat noin 700 000 euroa.
Vuonna 2017 stadionin juoksurata sai Mondo-päällysteen.
Ominaisuudet.
Harjulla on kiinteitä katsomopaikkoja noin 2 100, joista katetussa pääkatsomossa 1 600, avokatsomossa 500. Lisäksi stadionilla on siirrettäviä katsomoita.
Ennätykset.
Harjun Stadionilla pelattujen jalkapallo-otteluiden yleisöennätys on JJK:n nimissä. 6. elokuuta 2011 HJK:ta vastaan pelattua ottelua seurasi 5 576 katsojaa.
Malluaiset

Malluaiset (Notonectidae) eli isomalluaiset (vrt. pikkumalluaiset) on vesiluteiden heimo, jonka lajeja asustaa erityisesti reheväkasvuisissa lammissa. Malluaiset syövät muita vesiselkärangattomia sekä leviä. Vaikka malluainen on täysin sopeutunut vedenalaiseen elämään, se voi silti tarpeen tullen lentää muualle. Malluaiset löytävät uudet vesistöt heijastuvuuden perusteella, minkä vuoksi erehtyneitä malluaisia voi löytyä muun muassa autojen peltipinnoilta tai muilta kiiltäviltä pinnoilta.
Talvensa malluaiset viettävät pohjan sedimenttiin ja kasvillisuuteen kaivautuneena. Malluaiset selviävät vedenpinnan alapuolella pitkiä aikoja mukanaan kantamansa erityisen hengitysilmakuplan ansiosta.
Kvaløya

Kvaløya (, ) on Tromssan kuntaan kuuluva noin 15 000 asukkaan saari Norjassa. Saaren pinta-ala on 737 km², ja se on Norjan viidenneksi suurin saari. Sandnessundbrua-silta yhdistää Kvaløyan sen itäpuolella sijaitsevaan Tromsøyan saareen, merenalainen Kvalsundtunnelen yhdistää saaren Ringvassøyan saareen, ja Sommarøybrua-silta yhdistää saaren lännessä sijaitsevaan Sommarøyn saareen. Saaren rannikolla on useita vuonoja, joista suurimmat lähes jakavat saaren kolmeksi erilliseksi saareksi.
Kvaløya on vuoristoinen saari, ja saarella on kymmenen yli 700 metrin korkuista vuorenhuippua sekä kolme yli tuhannen metrin korkuista vuorta. Saaren korkein vuori on Store Blåmann ("suuri sininen mies"), joka kohoaa 1 044 metrin korkeuteen. Store Blåmannille voi kiivetä ilman kiipeilyvarusteita, joskin rinteen yläosa on jyrkkä. Saaren toiseksi korkein vuori on 1 042 metrin korkeuteen kohoava Skitntinden.
Rystraumenin salmi erottaa Kvaløyan mannermaasta. Salmi on tunnettu voimakkaista vuorovesivirroistaan. Salmen rannalla, noin 30 kilometrin päässä Tromssasta, sijaitsee Straumhellan virkistysalue. Keskellä salmea sijaitsee mäntymetsän peittämä Ryøyan saari, jolla asustaa Pohjois-Norjan ainoa myskihärkien yhdyskunta. 
Suurin osa saaren asukkaista asuu saaren itärannalla Kvaløyslettassa, joka on Tromssan kaupunginosa.
Saaren itärannalla Skavbergissa on 2000-2500 vuotta vanhoja kalliopiirroksia.
Kulta-aika

Kulta-aika on useiden eri kulttuurien mytologiassa esiintyvä käsite, jolla viitataan menneeseen ja tarunhohtoiseen suuruuden aikaan, jolloin oikeus vallitsi maan päällä, ihmiset elivät viattomina ja onnellisina, ja jolloin elämä oli kaikin puolin ylevämpää. Kulta-ajaksi tai kultakaudeksi voidaan kutsua myös jonkin sivilisaation, tieteen tai taiteenlajin kukoistus- tai loistoaikaa, kuten nimityksissä ”runouden kulta-aika” ja Suomen taiteen kultakausi.
Käsite on peräisin antiikin ajoilta, ja se esiintyy muun muassa kreikkalaisen Hesiodoksen ja roomalaisen Ovidiuksen kirjoituksissa. Hesiodos esitti teoksessaan "Työt ja päivät" ("Erga kai hemerai") viisi maailmankautta. Kulta-aika oli ihmiskunnan ensimmäinen kausi, jolloin ihmiset elivät onnellisina ja vailla huolia. Työtä ei tarvinnut tehdä, eikä sairauksia, vanhenemista ja kuolemaa ollut. Kaikkialla vallitsi oikeus ja järjestys, eikä sotia käyty. Kulta-aikaa seurasivat hopea-aika, pronssiaika, sankariaika ja viimeisenä onneton rauta-aika. Kulta-aikaa hallitsi Kronos, eikä ihmiskunnalle vielä ollut annettu myöhemmin ilmenneitä vitsauksia. Myöhempien kausien aikana sairaudet, työ ja jumalattomat tavat lisääntyivät. Samantapaisia näkemyksiä esiintyy myös Intian ja Lähi-idän kulttuurien mytologioissa.
At the Ruins of the Holy Kingdom

At the Ruins of the Holy Kingdom on suomalaisen black metal -yhtyeen Impious Havocin albumi, joka on julkaistu vinyylinä, CD-levynä ja kasettina vuonna 2004.
Vinyylillä levymerkkinä on Aphelion Productions, kasetilla ja CD -levyllä Total Holocaust Records. Kasetin painos on rajattu 666 kappaleeseen, CD:n 1 000 kappaleeseen ja vinyylin 500 kappaleeseen. Albumin on tuottanut Impious Havoc.
At the Ruins of the Holy Kingdom.
"( * = vain vinyylillä)"
Aldanin piiri

Aldanin piiri (, ) on paikallinen itsehallintoalue Aldanin ja siihen laskevan Amgan vesistöalueilla Sahan tasavallan eteläosassa Venäjällä. Se rajoittuu pohjoisessa Hangalassin ja Amgan uluseihin eli piireihin, koillisessa Ust-Majan ulusiin, idässä Habarovskin aluepiiriin, etelässä Nerjungrin piiriin sekä lännessä ja luoteessa Oljokminskin piiriin.
Aldanin piirin hallinnollinen keskus on Aldanin kaupunki. Piirin toinen kakupunki on Tommot. Näiden lisäksi piirissä on kaksi muuta kaupunkikuntaa, joiden pääpaikat ovat kaupunkimaisia taajamia, sekä kolme maalaiskunta (naslegia). Näissä hallintoyksiköissä on kaikkiaan 34 asutusta. Uluusin pinta-ala on 157 000 km² ja vuonna 1995 väkiluku oli 61 800.
Alueelta louhitaan muun muassa kultaa. Piirin halki kulkee päätie tasavallan pääkaupungista Jakutskista etelään. Samoin rakenteilla oleva rautatie Baikalin–Amurin radalta Jakutskiin kulkee piirin läpi.
Sandnessundbrua

Sandnessundbrua on Sandnessundin salmen ylittävä Pohjois-Norjan Tromssassa sijaitseva maantiesilta, joka yhdistää Kvaløyan ja Tromsøyan saaret. Sillan pituus on 1 220 metriä, sen pisimmän aukon leveys on 150 metriä ja vapaa alituskorkeus 41 metriä laskuveden aikana.
Silta avattiin virallisesti 26. kesäkuuta 1974, ja sen vihki käyttöön kruununprinssi Harald. Silta oli kuitenkin avattu liikenteelle jo 21. joulukuuta 1973.
Sillan rakennuskustannukset olivat 36 miljoonaa Norjan kruunua. Sillan käytöstä perittiin tietulli aina 1. toukokuuta 1982 saakka.
Matias

Matias on miehen etunimi, joka useissa maissa esiintyy myös muodoissa Mattias, Mathias tai Matthias. Matias-nimi juontaa juurensa hepreankielisestä sanasta "mattitja", joka tarkoittaa Jumalan lahjaa. Matiaksen nimipäivä on 24. helmikuuta, apostoli Mattiaan muistopäivänä, joka on myös Matin nimipäivä. Matias oli samana päivänä myös suomenruotsalaisessa nimipäiväkalenterissa vuoteen 1989, jolloin se korvattiin muodoilla Mattias ja Mats.
Suomessa nimi Matias on helmikuuhun 2025 mennessä annettu 85 775 miehelle ja noin 30 naiselle. Lisäksi muodossa Mattias nimi on annettu 4 305:lle, muodossa Matthias noin 1 160:lle ja muodossa Mathias 3 752 henkilölle.
Hipgnosis

Hipgnosis oli englantilainen vuosina 1968–1983 toiminut graafiseen suunnitteluun erikoistunut kolmihenkinen työryhmä. Ryhmän jäsenet olivat Storm Thorgerson, Aubrey Powell ja myöhemmin myös vuodesta 1974 lähtien Peter Christopherson. Ryhmä erikoistui suunnittelemaan rock-yhtyeiden levyjen kansia, tunnetuimpina asiakkainaan muun muassa Pink Floyd, Genesis, Led Zeppelin ja Yes.
Hipgnosis on yhdistelmä sanoista "hip" (uusi, trendikäs) ja "gnosis", samalla muodostaen hypnoosilta kuulostavan sanan.
Historia.
Storm Thorgerson oli Pink Floyd -yhtyeen jäsenten Roger Watersin, David Gilmourin ja Syd Barrettin ystävä kouluajoilta. Hipgnosis perustettiin vuonna 1968, kun Thorgersonia ja Aubrey Powellia pyydettiin suunnittelemaan Pink Floydin toisen levyn "A Saucerful of Secrets" kansikuva. Pink Floydin yhteyksien kautta Hipgnosis alkoi pian saada valokuvaus- ja suunnittelutöitä myös muille, aluksi pääasiassa EMI-yhtiön artisteille.
Kesään 1969 asti Thorgerson ja Powell olivat vielä filmi- ja taidekoulun opiskelijoita, ja he pystyivät työskentelemään Royal College of Artin tiloissa ja välineillä. Tämän jälkeen he työskentelivät Powellin kylpyhuoneessa, kunnes vuoden 1970 alussa he perustivat oman studion Lontooseen Denmark Streetille.
Hipgnosiksen läpimurtona voidaan pitää Pink Floydin vuoden 1973 albumia "The Dark Side of the Moon", joka toi ryhmälle paljon kuuluisuutta valtavan myynnin siivittämänä. Monet pitävät "The Dark Side of the Moon"-levyn kansikuvaa kaikkien aikojen parhaana levyn kansikuvana. 
Vuonna 1974 Peter Christopherson liittyi ryhmään assistentiksi ja pian hänestä tuli ryhmän täysiverinen jäsen.
Ryhmä hajosi vuonna 1983. Osa jäsenistä jatkoi MTV:n myötä yleistyneiden musiikkivideoiden parissa Greenback Films -yhtiössä. Ryhmän jäsenistä ainakin Storm Thorgerson on jatkanut myös levyjen kansien suunnittelemista ja toteutustyötä. 1980- ja 1990-luvuilla hän suunnitteli kansia pääasiassa Pink Floydille ja yhtyeen jäsenille, 2000-luvulla hän on työskennellyt mm. The Mars Voltalle.
Muuta.
Hipgnosikselle ominainen tyyli oli käyttää mitä erikoisimpia valokuvakameratrikkejä ja viitata kansikuvassa johonkin levyn sanoituksista tai musiikista löytyvään asiaan. Hipgnosiksen suunnittelu kattoi usein kansikuvan lisäksi koko LP-levyn pakkausmateriaalin, mukaan lukien sisäpussit, etiketit ja julisteet.
Suomalaisten artistien levyistä Hipgnosis teki ainakin Jukka Tolosen "Crossection"-kokoomalevyn kannen vuonna 1974.
Friedrichshafen

Friedrichshafen on Saksan kaupunki Baden-Württembergin osavaltion eteläosassa Bodenjärven rannalla lähellä Itävallan ja Sveitsin rajaa. Kaupungissa oli kesäkuun 2022 lopussa 62 446 asukasta, ja sen pinta-ala on 69,9 neliökilometriä.
Historia.
Ensimmäisen maailmansodan aikana ja jo ennen sitä Zeppelinin ilmalaivatehdas sijaitsi kaupungissa. Kaupungissa sijaitsee Zeppelin-museo.
Toisen maailmansodan aikana Yhdysvallat ja Yhdistynyt kuningaskunta pommittivat kaupunkia rajusti, sillä siellä oli lentokonetehtaita. Lähes koko kaupungin keskiaikainen kaupunginosa tuhoutui, mutta se rakennettiin uudelleen.
Kaupungissa sijaitsi 1950-luvulla perustettu Dornierin lentokonetehdas, joka muuntui 1960-luvulla satelliittitehtaaksi, joka muuntui osaksi EADSia vuonna 2000. Se on osa Astrium-divisioonaa, joka rakentaa satelliitteja.
Liikenne.
Kaupungista on junayhteyksiä Lindauhun, Ulmiin ja Baseliin, Sveitsiin.
Friedrichshafenista on autolauttayhteys Bodenjärven yli Sveitsin Romanshorniin. Kaupungissa on lentokenttä, josta on yhteys muun muassa Lontoon Stanstedin lentoasemalle.
Läheiset suuremmat kaupungit ovat Sveitsin St. Gallen, Konstanz, Ravensburg, Ulm, München, sekä Itävallan Dornbirn.
Su Nuraxi di Barumini

Su Nuraxi di Barumini on suurin ja kuuluisin Sardinian pronssikautisista nuraghe-linnoituksista. Se sijaitsee Baruminin kylän lähellä Keski-Sardiniassa, noin 50 km Sardinian pääkaupungista Cagliarista pohjoiseen.
Su Nuraxi di Barumini koostuu hyvin säilyneestä jykevästä keskuslinnoituksesta ja sen ympärillä olevasta laajasta rauniokentästä. Keskuslinnoituksen korkein torni oli alun perin 21 metriä korkea, ja nykyäänkin se yltää 15 metriin. Rakentaminen on ajoitettu vuoden 1500 eaa. paikkeille. Jossain historian vaiheessa kaikki rakennelmat peitettiin maalla, ja kesti aina vuoteen 1949 asti, ennen kuin arkeologit saivat vihiä tämän nuraghen olemassaolosta.
Su Nuraxi di Barumini kuuluu vuodesta 1997 UNESCOn maailmanperintöluetteloon.
Ella

Ella on naisen nimi. Se on muunnelma Helenasta, joka on kreikkaa ja tarkoittaa "loistavaa". Nimen "sukutaulun" mukaan nimi Elina on lyhennetty nimestä Helena. Ella taas on lyhennetty Elinasta ja täten myös Helenasta. Nimeä Ella käytetään yleensä esimerkiksi nimien Elisabet tai Eleonoora lempiniminä. Ellan nimipäivä on 10. helmikuuta. Digi- ja väestötietoviraston nimipalvelun mukaan Ella-nimisiä naisia on Suomessa ollut kirjoilla helmikuuhun 2025 mennessä 17 474.
Ella oli vuonna 2012 suosituin tytön nimi Suomessa.
Gunnar Nordahl

Gunnar Nordahl (19. lokakuuta 1921 Hörnefors, Ruotsi – 15. syyskuuta 1995, Alghero, Sardinia) oli ruotsalainen jalkapalloilija, pelipaikaltaan hyökkääjä.
Nordahl edusti urallaan seuratasolla kotimaassaan Degerforsia ja IFK Norrköpingiä sekä Italiassa AC Milania ja AS Romaa. Hän saavutti IFK Norrköpingin riveissä neljä Ruotsin mestaruutta ja AC Milanin riveissä kaksi Italian mestaruutta. Nordahl voitti AC Milanissa pelatessaan Serie A:n maalikuninkuuden viisi kertaa. Hän on 225 maalilla Serie A:n historian kolmanneksi paras maalintekijä Silvio Piolan ja Francesco Tottin jälkeen ja 221 maalillaan AC Milanin historian paras maalintekijä kaikki kilpailut mukaan lukien.
Ruotsin maajoukkueessa Nordahl pelasi 33 ottelua ja teki niissä 43 maalia. Hän voitti Ruotsin riveissä olympiakultaa vuoden 1948 kesäolympialaisissa, ja myös hänen veljensä Bertil ja Knut kuuluivat kultamitalijoukkueeseen.
Nordahl muodosti kahden muun ruotsalaispelaajan, Gunnar Grenin ja Nils Liedholmin, kanssa maineikkaan Gre-No-Li-hyökkäyskolmikon. Kolmikko pelasi yhdessä sekä Ruotsin maajoukkueessa että AC Milanissa.
Yleisten kirjastojen luokitusjärjestelmä

Yleisten kirjastojen luokitusjärjestelmä (YKL) on Helsingin kaupunginkirjastoa lukuun ottamatta kaikkien Suomen kunnan- ja kaupunginkirjastojen käyttämä aineiston luokittelujärjestelmä. Helsingin kaupunginkirjasto noudattaa omaa luokitusjärjestelmäänsä (HKLJ, Helsingin kaupunginkirjaston luokitusjärjestelmä). Osa kirjastoista on tehnyt myös kirjastokohtaisia poikkeamia luokitukseen.
Yleisten kirjastojen luokitusjärjestelmän rakenne on Deweyn luokitteluun pohjautuva hierarkkinen kymmenluokittelu. Järjestelmä jakautuu kymmeneen pääluokkaan, jotka jakautuvat jälleen kymmeneen alaluokkaan. Myös alaluokat voidaan jakaa kymmeneen alaluokkaan ja jakamista voidaan jatkaa kunnes päästään haluttuun tarkkuuteen aineiston sisällönkuvailussa.
II-divisioona

II-divisioona voi tarkoittaa seuraavia urheilusarjoja:
Sammutus

Sammuttaminen on palon edellytysten poistamista ja sen tarkoituksena on lopettaa palamisreaktio. Alkusammutus on palonalkujen sammuttamista.
Sammutusmenetelmät.
Kutakin palamisen perusedellytystä vastaa yksi sammutusmenetelmä.
Sammutusraivaus.
Kun syttyvää ainetta poistetaan palosta tai palavaa ainetta syttyvän aineen luota, suoritetaan "sammutusraivausta". Palavasta polttonestesäiliöstä voidaan esimerkiksi pohjaventtiilin kautta pumpata polttoneste pois, sillä neste palaa vain pinnastaan. Kotoisampi esimerkki on poistaa vielä syttymätön ikkunaverho palavan verhon vierestä.
Jäähdytys.
Palon lämpötilan laskeminen hidastaa paloa ja riittävän kylmässä palamisreaktio ei jatku. Paloa jäähdytetään sitomalla palossa vapautuvaa lämpöenergiaa johonkin sammutettavassa palossa syttymättömään aineeseen. Myös sammutusraivauksen seurauksena palo voi jäähtyä, kun esimerkiksi syttymiskelpoisia kuumia palokaasuja purkautuu palavasta tilasta.
Tukahdutus.
Kun paloa tukahdutetaan, siitä poistetaan happea tai estetään palon lisähapen saaminen eli annetaan hapen kulua palavasta tilasta loppuun. Mitä pienempi palamisilman happipitoisuus on, sitä hitaampi palamisreaktio. Liian pienessä happipitoisuudessa palaminen ei jatku. Esimerkiksi kynttilän liekki ei pysty palamaan, kun ilmassa on happea alle 14 tilavuusprosenttia. Mitä korkeampi lämpötila on, sitä pienemmässä happipitoisuudessa palo jatkuu. Esimerkiksi tavallisen asuinhuoneen sytyttyä kokonaan palamaan, mutta ovien ja ikkunoiden ollessa kiinni, palo kuluttaa käytännössä kaiken hapen huoneesta ja jää, kuten sanotaan, "hengittämään": kun lisähappea imeytyy tilaan ovien ja ikkunoiden raoista, palo kiihtyy hetkeksi ja palokaasut laajenevat. Silloin lisähapen virtaus estyy ja palo hiipuu, mikä pienentää palokaasujen tilavuutta ja kierros alkaa taas alusta.
Tukahduttaminen on helppo sammutusmenetelmä, jos palo on rajatussa tiiviisti suljettavassa tilassa, kuten kattilassa tai roskalaatikossa, jolloin kannen asettaminen paikalleen sammuttaa palon.
Tukahduttaminen ei sovellu sellaisten aineiden sammuttamiseen, joissa palon tarvitsema happi on sitoutunut helposti vapautuvassa muodossa itse palavaan aineeseen.
Tällaisia aineita ovat esimerkiksi räjähteet, kuten TNT, tai hapettavat aineet, kuten orgaaniset peroksidit.
Inhibitio.
Inhibitio eli antikatalyysi on sammutusmenetelmä, joka vaikuttaa vain liekkipaloihin. Inhibitiossa puututaan kemiallisesti palon ketjureaktion välituotteisiin, niin sanottuihin vapaisiin radikaaleihin, siten, etteivät välituotteet kohtaa suotuisissa olosuhteissa. Antikatalyyttinen sammute ei muodosta yhdisteitä palamisreaktion välituotteiden kanssa.
Inhibitio ei toimi hehkupaloissa, sillä niissä palaminen tapahtuu suoraan palavan aineen pinnassa ilman välituotteita.
Royal Family

Royal Family oli vuosina 2003–2005 vaikuttanut ryhmä ystäviä ja yhdessä hip hop -musiikkia tekeviä artisteja. Ryhmään kuuluivat muun muassa Skandaali, Pikku G, Ezkimo, YOR123, Sophie, Helpus ja Mängimies. Royal Familyn jäsenet ovat läheisissä tekemisissä Rockin da North -projektin kanssa. Royal Family viittaa kuitenkin tiettyyn artistiryhmään, kun taas RDN-nimi liitetään bileisiin ja suuriin tapahtumiin sekä kokoelmalevyihin, joilla on mukana myös muita hip hop -artisteja.
Royal Family on julkaissut kaksi albumia. Ryhmän esikoisalbumi "Pyöreän pöydän ritarit" ilmestyi 15. maaliskuuta 2004. Levyllä oli mukana jäsenten lisäksi paljon vierailijoita: Janina Frostell, Shabazz the Disciple (USA), Freestyle (USA), Jaise, Kasanova, Mariska, MC Pöly, Liisa Leppänen ja Klassikko.
Vuonna 2005 ryhmän kokoonpano hieman muuttui ja jäseniksi tulivat Klassikko, Freestyle, 2 Språk ja Koo-S. Samana vuonna ilmestynyt toinen albumi "Royal Radio" menestyi edeltäjäänsä heikommin. Levyn vierailijoina olivat Cheek, Spesialisti, Apollo, Iki-W, Ideaali, Karimbo (CH) sekä rap-legenda, 2Pacin velipuoli Mopreme Shakur (USA).
Royal Family -jäsenistä menestynein on Pikku G, jonka esikoisalbumi "Räjähdysvaara" myi Suomessa yli 120 000 kappaletta.
24. marraskuuta 2004 Voittajafiilis (Mängimies, Ezra, Tikku, MAS, DJ Q-Soul) ilmoitti lopettavansa yhteistyön Royal Familyn ja Rockin da Northin kanssa. Yhtyeen jäsenistä Mängimies ja entisen Helpus-yhtyeen jäsenet Ezra ja Tikku esiintyivät "Pyöreän pöydän ritarit" -albumilla ja "Kaikki yhden puolest" -singlellä.
18. kesäkuuta 2006 Skandaali oli Syvällä Pelissä -yhteisön haastattelussa. Hän kertoi seuraavaa:
Dawn of Nothing

Dawn of Nothing on black metal -albumi, jonka Impious Havoc julkaisi CD-levynä ja kasettina vuonna 2006. Vinyylinä Dawn of Nothing julkaistiin vuonna 2007. CD-levyllä ja vinyylillä levymerkkinä on Aphelion Productions. CD:n painos on 1 000 kappaletta. Kasetilla levymerkki on Wulfrune Worxxx ja sen painos on 300 kappaletta. Vinyylin painos on 500 kappaletta. Albumin on tuottanut Impious Havoc.
Albumin viimeinen kappale on CD:llä "Quintessence" on cover Darkthronen Panzerfaust-albumilta löytyvästä kappaleesta. Kasetilla ja vinyylin viimeinen kappale on "Drink the Poison".
Dawn of Nothing.
(* = Darkthrone cover vain cd:llä) &lt;br&gt;